Besnik Bardhi

**Besnik R. Bardhi** (lindi më 1 prill të vitit 1957 në Gjakovë, Kosovë), është mjek *(otorinolaringolog)*, veprimtar *(publicist)*, politikan dhe shkrimtar shqiptar.

## Biografia 
Besnik Bardhi, shkollën fillore dhe gjimnazin i kreu në vendlindje. Në nëntor të vitit 1983, diplomoi në Fakultetin e Mjekësisë , pran Universitetit të Prishtinës. Në vitin 1986, filloi specializimin nga dega e Otorinolaringologjisë, së pari në Klinikën e ORL-së në Prishtinë, pastaj pjesën e dytë, e vazhdoi në Kroaci. Në prill të vitit 1991, përfundoi specializimin në Klinikën e ORL–së dhe të Kirurgjisë së qafës *Sestre Milosrdnica* në Zagreb.

Gjatë qëndrimit në Zagreb, nga viti 1989 deri me 1991, ishte dëshmitar dhe pjesëmarrës aktiv i ndryshimeve dhe vlimeve politike në Kroaci. Së bashku me një grup veprimtarësh shqiptarë arritën të zhvillojnë aktivitet të theksuar politik. Falë ndihmës së akademikut Ivo Padovan, Kryetar i Akademisë së Shkencave dhe Artit të Kroacisë (HAZU), ky grup arriti të inkorporohet shumë lehtë në strukturat politike kroate relevante të asaj kohe. Kjo ishte koha kur në Kroaci u rrënua komunizmi dhe ngadhënjeu opozita, ku Franjo Tugjman u bë kryetar i parë i Kroacisë post komuniste.

Duke iu falënderuar këtyre lidhjeve të forta në hierarkinë politike kroate, Bardhi me bashkëpunëtorët e tij të ngushtë, arriti të organizoj simpoziumin shkencor me karakter ndërkombëtar për helmimet në Kosovë, të emëruar "*Kosova sprovë e ndërgjegjes mjekësore*", i cili u mbajt në sallën *Drustveni Dom* në Kaptol, Zagreb më 9 qershor të vitit 1990.

Bardhi vazhdimisht në mediat shqiptare dhe më gjerë, prezanton me forcën e argumentit të vërtetën lidhur me helmimet e rinisë shqiptare të vitit 1990 në Kosovë. Aktiviteti në këtë rrafsh daton nga viti 1990 e gjerë në ditët e sotit.
Bardhi ishte në krye të delegacionit të PSHDK –së, në Shqipëri, në shtator të vitit 1991, me këtë rast shkaktoj incident të rëndë diplomatik. Në intervisten e dhënë gazetarit z.Arben Xhixho, në Radio Tirana për emisionin Radio e Jashtme, Bardhi mes tjerash pat deklaruar: *" Komunizmi është ideologji e huaj për shqiptarët dhe si i tillë duhet çrrënjosë nga të gjitha trojet shqiptare "*. Kjo intervistë nuk u censurua nga z.Xhixho dhe menjeherë u emetua në radio Tirana. Pasoj reagim i ashpër nga presidenca dhe u njoftua anulim i takimit të Bardhit me presidentin Ramiz Alia.

Gjatë kësaj vizite zyrtare në Shqipëri, në ambientet e Hotel Arbëria në Tiranë, Bardhi i dorëzoj Programin dhe Statutin e PSHDK-së, personit të autorizuar Ndrek Luca, në prani të Agim Gjakova dhe Esat Myftari.

Po ashtu po në atë kohë në ilegalitet, së bashku me një grup veprimtarësh në Gjakovë, veproi në Shtabin e Mbrojtjes, që njihej si Shtabi i Luftës për Qytetin e Gjakovës.

Pas përfundimit të një mandati si kryetar i parë në PSHDK -ë, me vetë dëshirë vendos që aktivitetin e tij, ta zhvilloj në Degën e KMDLNJ – së në Gjakove.

Lufta e viteve 1998/99 në Kosovë , Besnikun e zuri në brendi të qytetit të Gjakovës. Gjatë bombardimeve të NATO–s, nuk kishte mundësi të evakuohej me familje. Mbeti i ngujuar, deri më hyrjen e forcave të NATO-s në Gjakovë, më 13 qershor të vitit 1999.

Ai kishte fatin, si një ndër qytetarët e parë të takohet me njeriun e parë që hyri në Gjakovë, pas 76 ditë bombardimesh, gazetarin e Sky News, David Chater si dhe forcat e KFOR - it

Menjëherë pasluftës, në rrafshin politik, ka dhënë kontribut për një kohë të shkurt, si anëtar i Kryesisë në degën e PQLK-së në Gjakovë. Për fat të keq ky subjekt politik i Naim Malokut u shua shumë shpejt.

Besnik Bardhi, ka qenë Kryetar i Kryqit të Kuq Komunal në Gjakovë, për një mandat 4 vjeçar *(2001-2005)*.

Deri më 7 shtator të vitit 2000, punoi në Repartin e ORL-së, në spitalin "*Isa Grezda*" në Gjakovë, pas kësaj date punon ekskluzivisht në klinikën e tij private për sëmundjet e hundës, veshit dhe fytit, *Bardhimed*.

Merret aktivisht me shkrimin e teksteve publicistike, tema e së cilave janë rrjedhat politike aktuale. Këto tekste kryesisht publikohen në internet si dhe në gazetat e përditshme kosovare.

Që nga prilli i vitit 2006, me një grup veprimtarësh filluan aktivitetin për themelimin e degës se AKR-së në Gjakove, ku pas mbajtjes së kuvendit themelues më 27 janar të vitit 2007, z. Bardhi u zgjodh Kryetar i Degës në Gjakovë. Gjithashtu në zgjedhjet e mbajtura në Kosovë më 17 nëntor të vitit 2007 u zgjodh këshilltar komunal në Kuvendin Komunal të Gjakovës. Për arsye objektive, më 21 janar të vitit 2008 dha dorëheqje nga posti i kryetarit dhe anëtarit të kryesisë së AKR -së të kësaj dege. Më vonë dorëzoi dhe mandatin e tij si këshilltar në Kuvendin Komunal të Gjakovës.

### Jeta private 
Besnik Bardhi është martuar në vitin 1991 me Shqipe Dolin. Kanë dy vajza dhe një djalë. 

Fëmijët e tyre ata i konsiderojnë si dhuratë nga Zoti, sepse ata lindën pas shumë peripecive dhe dështimeve të njëpasnjëshme gjatë tetë viteve me radhë. Ata krenohen me Medlinën, Betimin dhe Poemën.
Bardhi pagëzoj vajzën e parë të tij me emrin e sekretares së shtetit amerikan Albright, në shenjë mirënjohje, respekti dhe dashurie për ndihmen e pakursyer amerikane për Kosovën dhe popullin e saj në luftën e vitit 1999.
Takimi i familjes Bardhi dhe sekretares Albright u realizua me 4 korrik 2005 në Prishtinë.Takimi i dytë me znj. Albright u bë me 5 tetor 2012, poashtu në Prishtinë!

### Filantropi 
Më 12 mars, 2005, Bardhi nga buxheti familjar, ndau publikisht ndihmë në të holla për 33 familje të dëshmorëve, invalidë të luftës dhe skamnorë tjerë të komunës së Gjakovës.

Me 10 mars, 2009, Bardhi i dhuroj të gjitha pagat si këshilltar komunal, për shërimin dhe operimin e një fëmije të verbër dy vjeçar.

### Të tjera 
Është njohës i gjuhës angleze, kroate dhe polake. Pasioni i tij është fotografia dhe kamera filmike, njihet si një ndër foto–kino amatorët më të vjetër në Kosovë.Përdorë internetin që nga viti 1996.

Më 2 shtator 2011, në BKUK në Prishtinë bëri  promovimin e librit të tij të parë **Agoni e shpresa**. Poashtu, ky libër  u promovua në Shkodër, në bibliotekën e qytetit Marin Barleti, më 29 tetor  2011.

## Tituj të veprave 
* *Agoni e shpresa* - Shtëpia botuese "Faik Konica", Prishtinë, faqe 345, kolor, botuar në qershor 2011.

## Lidhje të jashtme 
* BardhiMed
* Medlina Bardhi
* Betim Bardhi

## Referime